
Naslov: SDS predstavil kandidate za poslance
Tekst za voditelja:

T- Brežice /

Predsednik stranke SDS in premier Janez Janša je v brežiškem gradu predstavil kandidate, ki se bodo potegovali za mesto poslanca v 6. volilni enoti s sedežem v Novem mestu. Janša je ob tem pojasnil, da ne ve, kako bo afera Patria vplivala na strankin volilni rezultat, zagotovo pa po njegovem ta zgodba odvrača volivce od ključnih vprašanj.

Na listi SDS se bo v 6. volilni enoti potegovalo deset kandidatov, med njimi štiri ženske, dva magistra znanosti, pet kandidatov je univerzitetno izobraženih, dva imata priznano VI. stopnjo izobrazbe, eden pa je gimnazijski maturant. V belokranjskem volilnem okraju bo SDS zastopala ekonomistka Sonja Klemenc, v novomeškem 1. volilnem okraju se bo potegoval poslanec SDS in novomeški podžupan Ivan Grill, v 2. novomeškem okraju podjetnik Silvo Mesojedec, v trebanjskem okraju mirnopeški župan Zvonko Lah, v Brežicah in v Sevnici bo nastopil sedanji minister za gospodarstvo Andrej Vizjak, poslanec SDS Stane Pajk pa bo vnovič kandidiral v Krškem. Magistra upravnih ved Damjana Petavar Dobovšek se bo potegovala v laškem volilnem okraju, inženir rudarstva Bojan Klenovšek v Hrastniku, zdravnica Alenka Forte v Trbovljah in samostojna podjetnica Dragica Jazbec v Zagorju.

